CELEX: C2004/284/21
Language: el
Date: 2004-11-20 00:00:00
Title: Υπόθεση C-406/04: Αίτηση εκδόσεως προδικαστικής αποφάσεως την οποία υπέβαλε το Tribunal de Travail de Bruxelles (17ο τμήμα), με απόφαση της 8ης Σεπτεμβρίου 2004, στην υπόθεση Gérard de Cuyper κατά Office National de l'emploi

20.11.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 284/11
            
         Αίτηση εκδόσεως προδικαστικής αποφάσεως την οποία υπέβαλε το Tribunal de Travail de Bruxelles (17ο τμήμα), με απόφαση της 8ης Σεπτεμβρίου 2004, στην υπόθεση Gérard de Cuyper κατά Office National de l'emploi
   (Υπόθεση C-406/04)
   (2004/C 284/21)
   Με απόφαση της 8ης Σεπτεμβρίου 2004, η οποία περιήλθε στη γραμματεία του Δικαστηρίου στις 23 Σεπτεμβρίου 2004, το Tribunal de Travail de Bruxelles (17ο τμήμα), στην υπόθεση Gérard de Cuyper κατά Office National de l'emploi ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   Συνιστά εμπόδιο στην άσκηση των δικαιωμάτων ελεύθερης κυκλοφορίας και διαμονής που απονέμουν σε κάθε ευρωπαίο πολίτη τα άρθρα 17 και 18 της Συνθήκης περί ιδρύσεως της Ευρωπαϊκής Κοινότητας η υποχρέωση περί πραγματικής κατοικίας στο Βέλγιο, την οποία το άρθρο 66 του βασιλικού διατάγματος της 25ης Νοεμβρίου 1991, περί ζητημάτων ανεργίας, θέτει ως προϋπόθεση της χορηγήσεως των επιδομάτων και την οποία υπέχει άνεργος άνω των 50 ετών, ο οποίος έχει απαλλαγεί, δυνάμει του άρθρου 89 του ως άνω διατάγματος, από την υποχρέωση να δίνει καθημερινώς το παρών και, ως εκ τούτου, από την υποχρέωση να είναι εγγεγραμμένος ως αναζητών εργασία;
   Είναι η υποχρέωση αυτή περί κατοικίας στο έδαφος του αρμόδιου για τη χορήγηση των επιδομάτων ανεργίας κράτους, την οποία επιβάλλει το εθνικό δίκαιο για τις ανάγκες του ελέγχου τηρήσεως των νομίμων προϋποθέσεων αποζημιώσεως των ανέργων, συμβατή με την αρχή της αναλογικότητας, η οποία πρέπει να πληρούται υποχρεωτικά κατά την επιδίωξη σκοπού δημοσίου συμφέροντος, δεδομένου μια τέτοια υποχρέωση συνιστά περιορισμό της ασκήσεως των δικαιωμάτων ελεύθερης κυκλοφορίας και διαμονής που απονέμουν σε κάθε ευρωπαίο πολίτη τα άρθρα 17 και 18 της Συνθήκης περί ιδρύσεως της Ευρωπαϊκής Κοινότητας;
   Έχει η υποχρέωση αυτή ως συνέπεια την πρόκληση δυσμενούς διακρίσεως μεταξύ των ευρωπαίων πολιτών, υπηκόων του αρμόδιου για τη χορήγηση των επιδομάτων ανεργίας κράτους, δεδομένου ότι αφενός επιτρέπει τη χορήγηση των επιδομάτων σε όσους δεν κάνουν χρήση των δικαιωμάτων τους στην ελεύθερη κυκλοφορία και διαμονή, όπως αυτά αναγνωρίζονται με τα άρθρα 17 και 18 της Συνθήκης, και αφετέρου δεν επιτρέπει τη χορήγησή τους σε όσους δεν ασκούν τα δικαιώματα αυτά, με τα αποτρεπτικά αποτελέσματα που συνεπάγεται ο περιορισμός αυτός;